Mynenn fruntlikenn grot vnnd wes ick gudes vnnd leuess vormach allewege vorsendt. Ersamenn, vorsichtigenn vnnd wolwisenn herenn vnnd gudenn frunde, als ick vnlangess vorledenn jwenn vorsichticheydenn schryff vann etlikenn knechtenn vnnd van eynem dar mede, genometh Wigant Schynekbeer etc., so hebbe ick syndt vnder dess vorstaenn van myne vogede, dat ick wess tho achter sy van syner wegenn an salpeter, sweuell vnd an puluer. So yss myne fruntlike bede mydt ganser andacht, dat gy denn suluygenn Wygant etc. Herman van der See, mynem dener, tho leuereren jn syne bewarynghe he ene brochte an my alher to Wyborgh, dat ick mochte vorhorenn ane eme wor sodane vorscreuen salpeter, sweuel vnnd poluer gebleuen yss offte gekomen. Ock wert sake Herman vorscreuen alreyde van daer were, ene so langhe wulde sittenn latenn vngeserygz wynte jck eyne vann myner wegenn dar hennen werde sendenn; wyll ick myt allem gudenn wyllenn gerne an eynem sodanen offte vele grotteren gerne (gerne) vorschuldenn etc. Kan ick ock jwenn wolwysenn vorsichticheydenn wor jnne tho wyllenn syn offte tho fruntscop gedoen, sall me myn a&#x0364;ntwyuell alletydt gudtwyllich jnne sporen etc. Sunderlyngen uppe dusse tydt anderss nycht dann jwe ergemeltenn ersamenn wolwysenn vorsichticheydenn Gode almechtich tho langerwolfart regerende gesundt bouele. Gescreuen uppe Wyborch am sondaghe post sancti Iacobi appostoli, meo sub sigillo anno Domini etc. xciiij. Nyels Eryxson ritter etc. Adress: Denn ersamenn vorsichtigenn vnde wolwysenn herenn borgermesterenn vnde radtmanne tho Danske, synen besunderenn gunstigenn frundennn andechtigenn.